8 наурыз. Тұлғалар туған күн
DATE: 08:00, 08 Наурыз 2023 | GMT +5
TITLE: 8 наурыз. Тұлғалар туған күн
URL: https://kaz.inform.kz/news/8-nauryz-tulgalar-tugan-kun_a4043049/
META: DATE: 08:00, 08 Наурыз 2023 | GMT +5
TOTAL WORDS: 896
AUTHOR(S):
TEXT: ЕСІМДЕР. 122 жыл бұрын әнші, композитор, күйші, актер, Қазақстанның халық әртісі, Қазақстан Композиторлар одағының ең алғашқы мүшелерінің бірі Манарбек ЕРЖАНОВ дүниеге келді. Қарағанды облысының Ақтоғай ауданында туған. Оны музыка әлеміне жетелеп, оның әсем сазын көкірегіне ұялата білген ұстазы – әнші әрі күйші Күсенбай. Бұдан кейін Манарбектің әншілік шеберлігін ұштауда Шашубай Қошқарбайұлы мен Әміре Қашаубаев игі әсер етті. 16-17 жасында-ақ ол Біржан сал, Ақан сері, Естай, Шашубай әндерін айтып, ауыл арасындағы айтыстарға қатысып, ел ауызына іліккен. 1928 жылы Қазақ драма театрына қабылданып, алғашқы актерлерінің бірі болды және осы театрда қойылған спектакльдерде ойнап сан қырлы бейнелерді сомдады. 1931-1932 жылдары Риддердегі жұмысшы жастар театрында қызмет етті. 1934 жылдан Алматы музыка театрында өнер көрсетті. Коцыктың «айманшолпан» спектакліндегі Жарас, Ахмет Жұбанов пен Латиф Хамидидің «Абайындағы» Әзім, Мұқан Төлебаевтың «Біржан-Сарасындағы» Естай және т. рөлдері оның әншілік әрі әртістік талантын кең танытып, даңққа бөледі. 1936 жылы Мәскеуде өткен Қазақ өнері мен әдебиетінің онкүндігінде Е. Брусиловскийдің опералары – «Қыз Жібектегі» Шегенің, «Ер Тарғындағы» Сақанның, «Жалбырдағы» Елеместің рөлін ойнап, көрермендердің ерекше ықыласына бөленді. 1953 жылдан өмірінің соңына дейін Қазақ филармониясында жеке орындаушы болып, халықтың ән өнерінде кең орын алатын терме, желдірмелерді, кең тыныстағы әндерді нақышына келтіре орындап, ұлттық өнердегі Арқа ән дәстүрінде өз мектебін қалыптастырды. Оның «Жетісу», «Астанада», «Батыр жорығы», «Күсенбай», «Өрнек», «Аққу көлі», атты күйлері, хорға арналған «Партизан жорығы», «Жастар тойы», «Жастар әні», «Бейбітшілік маршы» атты шығармалары, «Паравоз», «Амангелді», «Бақыт жыры», «Шегенің термесі», т. әндері бар. Еңбек Қызыл Ту, «Құрмет белгісі», ордендерімен, медальдармен марапатталған. 104 жыл бұрын актриса, Қазақстанның халық әртісі, «Тарлан» сыйлығының иегері Әмина Ерғожақызы ӨМІРЗАҚОВА дүниеге келді. Шығыс Қазақстан облысының Абай ауданында туған. санктпетербург сахна өнері техникумының Қазақ студиясын бітірген. 1938-1940 жылдары Шымкент облыстық драма театрының труппасында, ал 1942-1949 жылдары «Қазақфильм» студиясында қызмет атқарды. 1949 жылдан Қазақ академиялық жастар мен балалар театрының актрисасы болды. Оның ойнаған рөлдері қатарында Баян, Луиза, Смерильдина, Шәуәли, Қалампыр шешей, Глумова, т. 1942 жылдан киноға түсіп, Ажар, Мұғалима, Айша, Ана, Тана, т. бейнелерді сомдаған. «Отан», «Еңбек Қызыл Ту» ордендерімен, медальдармен марапатталған. 82 жыл бұрын дипломат, қоғам және мемлекет қайраткері Болатхан Құлжанұлы ТАЙЖАН дүниеге келген. Ол Павлодарда туған. Мәскеу мемлекеттік халықаралық қатынастар институтын және КСРО ҒА жанындағы Мәскеу халықаралық экономикалық қатынастар институтының аспирантурасын бітірген. Еңбек жолы: КСРО-ның Порт-Саидтегі консулдығының кезекші референті; Қазақ КСР ғылым академиясының экономика институтында кіші ғылыми қызметкер; Қазақ КСР Сыртқы істер министрлігінде бас хатшы; Йемен Араб Республикасындағы КСРО елшілігінде 2-хатшы; Қазақстан КП окде, Қазақ КСР СІМ-де жауапты қызметкер; Йемен Халық Демократиялық Республикасында бас консул, кеңесші; Қазақ КСР СІМ-де жауапы қызметкер, ҚР сыртқы экономикалық қатынастар министрінің бірінші орынбасары; Қазақстанның Египеттегі Төтенше және өкілетті елшісі және Марокко, Тунис, Алжир, Иордания, Сирия, Ливия елдеріндегі Төтенше және өкілетті елшісі қызметтерін қоса атқарушы, Ислам Конференциясы ұйымындағы ҚР-ның тұрақты өкілі; Қазақстанның Малайзиядағы Төтенше және өкілетті елшісі. «Нұр Отан» партиясы төрағасының кеңесшісі; ұлттық-патриоттық «Ұлт тағдыры – ел тағдыры» қозғалысының төрағасы. 77 жыл бұрын киносценарист, режиссер, Қазақстанның еңбек сіңірген қайраткері, Қазақстан Республикасы Мемлекеттік сыйлығының иегері Сатыбалды Жәлелұлы НАРЫМБЕТОВ дүниеге келді. Оңтүстік Қазақстан облысының Түркістан ауданында туған. Бүкілодақтық мемлекеттік кинематография институтын, КСРО Мемлекеттік кино жанындағы сценарист және режиссердің жоғары курстарын бітірген. Еңбек жолы: 1969 жылдан «Қазақфильм» студиясында сценарийші әрі кинорежиссер ретінде қызмет етті. 1970 жылдан – «Қазақфильм» киностудиясының кинорежиссері. 2005 жылдан бері – «Қазақфильм» киностудиясының кино және дебют шығармашылық одағының жетекшісі. Фильмографиясы: «Созақтан шыққан Гамлет», «Қарасуық», «Жас аккордионистің басынан кешкендері», «Омпа», «Қыз жылаған», «Лейланың дұғасы», «Мұстафа Шоқай», «Аманат». «Құрмет» орденімен марапатталған. «Киношок» сыйлығының «Режиссура үшін сыйлығы» 1994 жылғы номинациясының лауреаты, ТМД және Балтық елдерінің ашық кино фестивалінің «Реализм мен адамгершілік үшін» сыйлығының иегері, Жорж Садуль сыйлығының лауреаты атанды. 62 жыл бұрын ҚР Парламенті Сенатының депутаты, Экономикалық саясат, инновациялық даму және кәсіпкерлік комитетінің мүшесі Шәкәрім Сабырұлы БҰҚТЫҒҰТОВ дүниеге келді. Көкшетау қаласында туған. 1985 жылы Өскемен құрылыс-жол институтын инженермеханик мамандығы бойынша, 1996 жылы Шығыс Қазақстан мемлекеттік университетін экономист мамандығы бойынша бітірді. Еңбек жолы: «Өскемен жабдықтау» слесарі; «Өскемен жабдықтау» бас механигі; «Шығысқазметаллжабдықөткізу» бас инженері; «ШҚ Металлооптторг» бас инженері; «Шығысқазбасжабдықтау» өндірістік-техникалық бөлімінің бастығы; «Шығысқазөнеркәсіпсауда» кәсіпорнының директоры; «Шығысқазбасжабдықтау» бастығының орынбасары – «Шығысқазметаллжабдықөткізу» кәсіпорнының директоры; «Шығысқазметаллжабдықөткізу» кәсіпорнының директоры; Шығыс Қазақстан өндірістік бірлестігінің сусын өндіру жөніндегі бас директоры; «Әділ» АҚ-ның президенті; Өскемен қаласы әкімінің орынбасары; Риддер қаласының әкімі; Шығыс Қазақстан облысы бойынша монополияға қарсы басқармасының бастығы; Өскемен қаласының әкімі; Шығыс Қазақстан облысы кәсіпкерлік және өнеркәсіп басқармасының бастығы; «Ертіс» ӘКК» АҚ Директорлар кеңесінің мүшесі; «ШҚО өңірлік мемлекеттік-жеке меншік әріптестік орталығы» АҚ Басқарма төрағасы. Шығыс Қазақстан облысы әкімінің орынбасары. Қазіргі қызметінде – 2023 қаңтар айынан бастап. 59 жыл бұрын ҚР Ұлттық банкінің құрметті қызметкері, қазақстандық қаржыгер Батырбек Асылбекұлы ӘЛЖАНОВ дүниеге келді. 1986 жылы Алматы шет тiлдерінің педагогикалық институтын «Немiс және ағылшын тiлдерi» мамандығы бойынша тәмамдаған. 1997 жылы Ресей Федерациясы үкіметі жанындағы Қаржы академиясын «банк ісі» мамандығы бойынша аяқтаған. 1992 жылдан 2005 жылға дейін Қазақстан Республикасы Ұлттық банкінде экономист, жетекші экономист, Валюталық-экономикалық қатынастар бас басқармасының корреспонденттік қатынастарды есепке алу бөлімінің бас экономисі, корреспонденттік қатынастар және дилинг операциялары басқармасының бастығы, валюталық шоттар басқармасы бастығының орынбасары, корреспонденттік қатынастар және халықаралық есептер басқармасының бастығы, директор орынбасары, Монетарлық операциялар департаментінің директоры қызметтерін атқарған. 2005-2011 жылдары ҚР Ұлттық банкі төрағасының орынбасары. «ҚР Ұлттық банкінің банкнот фабрикасы» РМК директоры болған. 53 жыл бұрын Қазақстан Республикасының Корея Республикасындағы Төтенше және Өкілетті елшісі Бақыт Амангелдіұлы ДҮЙСЕНБАЕВ дүниеге келді. Солтүстік Қазақстан облысында туған. Ломоносов атындағы Мәскеу мемлекеттік университетін бітірген. Қазақстан Республикасының Испаниядағы елшілігінің бірінші хатшысы; ҚР СІМ Еуропа басқармасының бастығы, Еуропа және Америка департаменті директорының орынбасары; ҚР-ның Испаниядағы елшілігінің кеңесшісі, кеңесші-елшісі; ҚР СІМ Еуропа және Америка департаменті директорының орынбасары; Қазақстан Республикасының Испания Корольдігіндегі Төтенше және Өкілетті елшісі; Қазақстан Республикасының Андорра князьдігіндегі Төтенше және Өкілетті елшісі қызметін қоса атқарушы. Қазіргі қызметіне 2018 жылғы сәуірде тағайындалды
